Liselott Blixt (DF), 2009-05-06:
Jeg takker ministeren for de 15 minutters redegørelse og glæder mig selvfølgelig til at se resten af den her, var det inden sommerferien?
Men efter Dansk Folkepartis overbevisning skal Danmark være i stand til at nå internationale standarder, når det gælder overlevelse med en kræftsygdom, men også når det gælder livskvalitet for patienterne.
Dertil er vi ikke nået endnu.
Selv om vi har taget kvantespring, ved at kræft skal behandles som en akut sygdom, ved at der er indført pakkeforløb, ved at der er afsat økonomiske ressourcer til ny teknologi, ved at man vil samle kræftkirurgien på særlige sygehuse, og ved at man har fokus på personalesituationen, så får vi stadig væk tilbagemeldinger fra patienter om, at udredningstiden for deres sygdom er alt for lang, inden de får stillet den endelige diagnose og kommer i gang med behandlingen.
Vi må også se i øjnene, at flere danskere får kræft.
Men hvis den indsats, som der i realiteten er lagt op til nu, holder, skal der være flere patienter, som overlever en kræftsygdom.
Nu fortæller ministeren, at han gerne ser en kræfthandlingsplan III søsat, og jeg vil da gerne spørge ministeren, om alle de indsatsområder, som er nævnt i kræfthandlingsplan I og kræfthandlingsplan II er blevet gennemført.
Vi bliver nødt til at være realister og ikke sætte nyt i gang uden at se i bakspejlet, om det, vi har lovet de danske kræftpatienter, er blevet indført.
Når nu der bliver slået til lyd for, at vi skal sikre bedre muligheder for patienter til at få en bedre rehabilitering i en Kræfthandlingsplan III, ved vi udmærket, at det er et område, som også har været nævnt i de tidligere kræftplaner.
Jeg tror, vi alle kender eksempler på kræftpatienter, som ikke har fået tilbud om genoptræning.
For en rehabilitering handler jo om flere ting; det fysiske, psykiske, men også om sociale og erhvervsmæssige forhold for en patient.
For nylig kunne vi læse en patienthistorie, hvor vedkommende, en kvinde, havde fået diagnosen brystkræft, gik hjem, ryddede op og næsten bestilte, om ikke andet i tankerne, sin egen begravelse.
Dem skal vi naturligvis hjælpe til en bedre tilværelse, for ikke nok med, at det er et chok at bære på en kræftsygdom, de skal tillige kæmpe med et system, som ikke er gearet til at hjælpe patienter med ordentlige råd og kompetent vejledning.
Men ud over rehabiliteringen er hele den forebyggende indsats meget vigtig.
Selv om det har været et langt og sejt træk at få kørt den regelmæssige mammografiscreening på skinner til kvinder fra 50 til 69 år, bør vi også fremadrettet se om ikke, det var en god idé at ændre grænsen til 75 år.
Sådan en aldersgrænseændring vil Dansk Folkeparti gerne have en økonomisk beregning på.
Vi anser også, at tarmkræftscreening skal implementeres som et tilbud til kvinder og mænd i aldersgruppen 50-75 år.
Der er omkring 3.500 tilfælde om året, og 5-års-overlevelsen er under 50 pct.
For mange dør af livmoderhalskræft, og mange tager ikke imod tilbud om screening.
Her bør gøres en ekstra oplysningsindsats for at gribe fat i kvinder til denne forebyggende indsats, ligesom en vedvarende udvidelse af vaccinationen for unge piger op til 26 år bør indføres.
Endvidere så vi i Dansk Folkeparti gerne, at der sker en certificering af kræftkirurger, for selv om vi samler kræftkirurgien på få sygehuse, skal det også være således, at kirurgerne udfører et vist antal operationer for netop at kunne yde en kvalitativ kirurgisk indsats.
Til sidst vil jeg nævne, hvor vigtigt det er at få indført den rette palliation over for patienterne; at der her på det rette tidspunkt sættes fokus på den indsats, nemlig når der ikke er udsigt til en helbredende behandling.
For det er efterhånden en lang periode, hvor mange lever med en kræftsygdom i 10-15 år.
Derfor hilser vi det videncenter, som er oprettet i samarbejde med flere aktører, velkommen, og vi ser frem til deres anbefalinger.
Vi bør hele tiden tænke fremad, også på den forebyggende indsats, for i dagens Danmark er der stadig 15.000 kræftpatienter, der dør om året, og 33.000, der får kræft hvert år.
Med disse ord kommer Dansk Folkeparti på vegne af fru Birgitte Josefsen, fru Liselott Blixt og fru Vivi Kier med følgende: Forslag til vedtagelse
»Folketinget konstaterer, at der siden 2001 på baggrund af anbefalingerne i Kræftplan I og II er taget vigtige sundhedsfaglige og økonomiske initiativer, således at kvaliteten i den danske kræftbehandling er højnet og samtidig har skabt bedre behandlingsmuligheder for kræftpatienterne.
Second opinion-ordningen har sammen med den styrkede eksperimentelle behandling forbedret kræftbehandlingen.
Resultaterne er gjort mulige af, at regeringen og Dansk Folkeparti har prioriteret indsatsen på de årlige finanslove.
Folketinget ønsker, at den danske kræftindsats til stadighed styrkes, og at der sættes nye mål med Kræfthandlingsplan III i forlængelse af, at de tidligere planlagte initiativer i kræftbehandlingen er blevet implementeret.
Kræfthandlingsplan III skal fremlægges i 2010 og bør ud over behandlingsindsatsen over for patienterne indeholde klare mål om tidlig opsporing og hurtig diagnosticering samt bedre forebyggelse, rehabilitering og palliation, således at bestræbelserne på at nedbringe antallet af kræfttilfælde, øge overlevelseschancerne og højne livskvaliteten for kræftpatienterne fremadrettet bliver yderligere styrket.«